Uredba Komisije (ES) št. 2136/95

z dne 7. septembra 1995

o spremembi Uredbe (ES) št. 1464/95 o posebnih podrobnih pravilih za uporabo sistema uvoznih in izvoznih dovoljenj v sektorju sladkorja

KOMISIJA EVROPSKIH SKUPNOSTI JE

ob upoštevanju Pogodbe o ustanovitvi Evropske skupnosti,

ob upoštevanju Uredbe Sveta (EGS) št. 1785/81 z dne 30. junija 1981 o skupni ureditvi trgov v sektorju sladkorja [1], kakor je bila nazadnje spremenjena z Uredbo (ES) št. 1101/95 [2], ter zlasti členov 13(2) in 39 Uredbe,

ker so bila z Uredbo Komisije (ES) št. 1464/95 [3] sprejeta posebna podrobna pravila za uporabo uvoznih in izvoznih dovoljenj v sektorju sladkorja;

ker je upoštevanje obveznosti v zvezi z obsegom izvoza, ki izhajajo iz Sporazuma o kmetijstvu, sprejetega v okviru Urugvajskega kroga večstranskih trgovinskih pogajanj, zagotovljeno z uporabo izvoznih dovoljenj, izdanih z določenim nadomestilom; ker morajo biti v ta namen zaprošena dovoljenja izdana po obdobju obravnave, v katerem bo Komisija lahko ustrezno ukrepala v primerih, kjer bi sprejetje zadevnih zahtevkov pomenilo prekoračitev ali tveganje prekoračitve obsega in/ali proračunskih sredstev, določenih v Sporazumu o kmetijstvu za zadevno tržno leto;

ker morajo države članice zato, da se Komisiji omogoči, da v tem obdobju oceni, ali so potrebni ukrepi in, če so, kakšni so ti ukrepi, države članice nemudoma obvestiti o vseh zahtevkih za dovoljenje, ki vključujejo periodično določena nadomestila; ker lahko takšni ukrepi zajemajo nerešene zahtevke; ker naj bi prosilci za dovoljenja pod določenimi pogoji lahko umaknili svoje zahtevke, če je bil določen odstotek sprejetja;

ker so ukrepi, predvideni s to uredbo, v skladu z mnenjem Upravljalnega odbora za sladkor,

SPREJELA NASLEDNJO UREDBO:

Člen 1

Uredba (ES) št. 1464/95 se spremeni:

1. Prvi pododstavek člena 2 se nadomesti z:

"Z odstopanjem od četrte alinee prvega pododstavka in drugega pododstavka člena 5(1) Uredbe (EGS) št. 3719/88 ter od prve alinee drugega pododstavka člena 2a Uredbe Komisije (EGS) št. 3665/87 izvozno dovoljenje ni potrebno za izvoz do dveh ton sladkorja pod oznako KN 1701, proizvedenega v okviru kvot, in sladkornih sirupov pod oznakami KN 17026090, 17029099, 17029071 in 21069059."

2. Člen 9(1) se nadomesti z:

"1. Brez vpliva na uporabo člena 21 Uredbe (EGS) št. 1785/81 se dovoljenja za sladkor pod oznako KN 1701 v količini nad 10 ton, razen za:

(a) sladkor C;

(b) kandis sladkor;

(c) aromatizirani sladkor; sladkor z dodanimi barvili;

(d) preferenčni sladkor za uvoz v Skupnost v skladu z Uredbo (EGS) št. 2782/76;

(e) posebni preferenčni sladkor za uvoz v Skupnost v skladu s členom 37 Uredbe (EGS) št. 1785/81,

izdajo

- v primeru uvoznih dovoljenj na tretji delovni dan po dnevu, ko je bil zahtevek vložen,

- v primeru izvoznih dovoljenj na peti delovni dan po dnevu, ko je bil zahtevek vložen."

3. Doda se naslednji člen 9a:

"Člen 9a

1. Če se doseže stopnja, ko zahtevki za izvozna dovoljenja zajemajo količine in/ali obveze za izdatke, ki presegajo ali bi lahko presegle obseg in/ali proračunska sredstva, določena v Sporazumu o kmetijstvu, upoštevajoč člen 9 Sporazuma, za zadevno tržno leto, se lahko Komisija odloči:

(a) da določi pavšalni odstotni nivo, do katerega bodo države članice sprejele zaprošene količine, za katere dovoljenja še niso bila izdana;

(b) da bodo države članice zavrnile zahtevke, za katere izvozna dovoljenja še niso bila izdana;

(c) da odloži vlaganje zahtevkov za izvozna dovoljenja za pet delovnih dni; odložitev lahko podaljša, pri čemer uporabi postopek iz člena 41 Uredbe (EGS) št. 1785/81. Zahtevki za izvozno dovoljenje, predloženi v času trajanja odložitve, so neveljavni.

2. Če se količine, za katere se zaprosi, zmanjšajo ali zavrnejo, se varščina za to dovoljenje takoj sprosti za količine, ki niso bile odobrene.

3. Prosilci lahko umaknejo svoje zahtevke za dovoljenje v 10 delovnih dneh po objavi pavšalnega odstotka sprejetja iz (b) odstavka 1 v Uradnem listu Evropskih skupnosti, če ta znaša manj kot 80 %. Države članice nato sprostijo varščino.

4. Države članice nemudoma obvestijo Komisijo:

(a) o vseh zahtevkih za izvozna dovoljenja za količine nad 10 ton, ki vključujejo periodično določeno nadomestilo;

(b) o količinah, na katere vplivajo ukrepi ob uporabi odstavka 1."

Člen 2

Ta uredba začne veljati 1. oktobra 1995.

Ta uredba je v celoti zavezujoča in se neposredno uporablja v vseh državah članicah.

V Bruslju, 7. septembra 1995

Za Komisijo

Franz Fischler

Član Komisije

[1] UL L 177, 1.7.1981, str. 4.

[2] UL L 110, 17.5.1995, str. 1.

[3] UL L 144, 28.6.1995, str. 14.

--------------------------------------------------